钦定古今图书集成/明伦汇编/氏族典/第392卷 > 李之才
## 钦定古今图书集成/明伦汇编/氏族典/第392卷 > 李之才

按《宋史李之才传》：“之才字挺之，青社人。天圣八年同
进士出身。为人朴率自信，无少矫厉。师河南穆修，受
《易》。时苏舜钦辈亦从修学《易》，其专授受者惟之才尔。
修之《易》受之种放，放受之陈抟，源流最远。之才初为
卫州获嘉主簿，权共城令，时邵雍居母忧于苏门山
百源之上，布裘蔬食，躬爨以养父。之才叩门劳之曰：
‘好学笃志，果何似’？”雍曰：“简策之外，未有适也。”之才曰：
“君非迹简策者，其如物理之学何？”他日，又曰：“物理之
学学矣，不有性命之学乎？”雍再拜愿受业。于是示以
《五经》大旨，授《易》而终焉。其后雍卒以《易》名世。之才再
调孟州司法参军。时范雍守孟，莫之知也。雍初自洛
建节守延安，送者皆出境外，之才独别近郊。或病之，
谢曰：“故事也。”顷之，雍谪安陆，之才沿檄见之洛阳，前
日远送之人无一来者，雍始恨知之之晚。友人尹洙
以书荐于中书舍人叶道卿，因石延年致之。延年素
不喜谒贵仕，凡四五至道卿门通其言乃已。道卿荐
之，改大理寺丞，为缑氏令。会延年调兵河东，辟之才
泽州签署判官，转殿中丞。丁母忧，甫除丧，暴卒于怀
州官舍，归葬青社。